DA Den Europæiske Unions Tidende L 17/15

RÅDETS AFGØRELSE

af 22. januar 2007

om indgåelse af en protokol til partnerskabs- og samarbejdsaftalen mellem De Europæiske Fællesskaber og deres medlemsstater på den ene side og Republikken Kasakhstan på den anden side, hvorved anvendelsesområdet for bestemmelserne i partnerskabs- og samarbejdsaftalen under hensyn til udløbsdatoen for den bilaterale tekstilaftale udvides til også at omfatte bilateral handel med tekstiler

(2007/36/EF)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 133 sammenholdt med artikel 300, stk. 2, første afsnit, første punktum,

under henvisning til forslag fra Kommissionen, og

ud fra følgende betragtninger:

(1) Den 13. marts 2006 gav Rådet Kommissionen bemyndigelse til at indlede forhandlinger med Republikken Kasakhstan med henblik på at ændre partnerskabs- og samarbejdsaftalen mellem De Europæiske Fællesskaber og deres medlemsstater på den ene side og Republikken Kasakhstan på den anden side (i det følgende benævnt »partnerskabs- og samarbejdsaftalen«) for således at sikre, at de principper, der finder anvendelse på handel med andre varer, formelt også finder anvendelse på handel med tekstilprodukter. Disse forhandlinger er blevet afsluttet med et positivt resultat.

(2) Fællesskabet bør indgå protokollen om ændring af partnerskabs- og samarbejdsaftalen —

TRUFFET FØLGENDE AFGØRELSE:

Artikel 1

Protokollen til partnerskabs- og samarbejdsaftalen mellem De Europæiske Fællesskaber og deres medlemsstater på den ene side og Republikken Kasakhstan på den anden side, hvorved anvendelsesområdet for bestemmelserne i partnerskabs- og samarbejdsaftalen under hensyn til udløbsdatoen for den bilaterale tekstilaftale udvides til også at gælde bilateral handel med tekstiler, godkendes hermed på vegne af Fællesskabet.

Teksten til protokollen er knyttet til denne afgørelse.

Artikel 2

Formanden for Rådet bemyndiges til at udpege den eller de personer, der er beføjet til at undertegne protokollen med bindende virkning for Fællesskabet.

Udfærdiget i Bruxelles, den 22. januar 2007. På Rådets vegne F.-W. STEINMEIER Formand

DA Den Europæiske Unions Tidende L 17/16

PROTOKOL

til partnerskabs- og samarbejdsaftalen mellem De Europæiske Fællesskaber og deres medlemsstater på den ene side og Republikken Kasakhstan på den anden side, hvorved anvendelsesområdet for bestemmelserne i partnerskabs- og samarbejdsaftalen under hensyn til udløbsdatoen for den bilaterale tekstilaftale udvides til også at omfatte bilateral handel med tekstiler

DET EUROPÆISKE FÆLLESSKAB,

på den ene side, og

REPUBLIKKEN KASAKHSTAN,

på den anden side,

som tager i betragtning,

(1) at partnerskabs- og samarbejdsaftalen mellem De Europæiske Fællesskaber og deres medlemsstater på den ene side og Republikken Kasakhstan på den anden side (i det følgende benævnt »partnerskabs- og samarbejdsaftalen«) trådte i kraft den 1. juli 1999,

(2) at der har fundet forhandlinger sted for at sikre, at anvendelsesområdet for de principper i partnerskabs- og samarbejdsaftalen, der finder anvendelse på handel med andre varer, formelt udvides til også at omfatte handel med tekstilprodukter,

(3) at der bør vedtages passende ændringer af partnerskabs- og samarbejdsaftalen,

ER BLEVET ENIGE OM FØLGENDE:

Artikel 1

I partnerskabs- og samarbejdsaftalen mellem De Europæiske Fællesskaber og deres medlemsstater på den ene side og Republikken Kasakhstan på den anden side (i det følgende benævnt »partnerskabs- og samarbejdsaftalen«) foretages følgende ændringer:

1) I artikel 11 udgår henvisningen til artikel 16.

2) Artikel 16 udgår.

Artikel 2

Denne protokol udgør en integreret del af partnerskabs- og samarbejdsaftalen.

Artikel 3

Protokollen træder i kraft den første dag i måneden efter undertegnelsen.

Artikel 4

Denne protokol er udfærdiget i to eksemplarer på hvert af parternes officielle sprog, idet hver af disse tekster har samme gyldighed.